Kai Nordberg (valokuvaaja) – Wikipedia
Kai Nordberg (valokuvaaja)
Tämä artikkeli kertoo valokuvaajasta. Samannimisestä elokuvatuottajasta on oma artikkeli.
Kai Albert Juhani Nordberg (s. 1936 Helsinki) on suomalainen valokuvaaja.[1]
Nordberg kiinnostui poikaiässä valokuvauksesta kemian ja fysiikan kokeiluja tehdessään. Äidin lapsuudenystävä, valo- ja elokuvaaja Björn Soldan asui Lontoossa, yöpyi joskus Suomen-vierailuillaan Nordbergien kotona ja kiinnitti huomiota Kai-pojan kuvaajanlahjoihin.[2]
Nordberg pääsi ylioppilaaksi 1956, yritti työn ohella opiskella valtiotieteitä Helsingin yliopistossa ja valmistui merkonomiksi 1961. Hän toimi jo 1953–1956 valokuvaajaharjoittelijana Matti A. Pitkäsen johdolla Finlandia-Kuva Oy:ssä ja sitten Pitkäsen studiossa, sekä valokuvaajana Allotria-Filmissä ja Aho & Soldan Oy:ssä. Vuonna 1958 hän toimi jonkin aikaa yhteisessä studiossa Jouko Levannon kanssa, sitten freelancerinä kunnes 1965 perusti Kai Nordberg Ky:n.[2][1]
Nordberg kuuluu Suomen valokuvataiteen museon säätiön ja Finnfoton perustajajäseniin ja on toiminut molempien puheenjohtajana.[2] Vuonna 2000 Nordberg valittiin eurooppalaisten valokuvaajien ammatillista eturyhmää edustavan Pyramide Europen puheenjohtajaksi.[3] Valokuva-lehden päätoimittajana hän toimi 1989–1990.[1]
Nordberg sai taiteilija-apurahan 1979 ja taiteen valtionpalkinnon 1985.[1]
Katuja ja kujia 1981.
Kirjailijoita 1983, 1984, 1987, 1989.
À Paris 1986.
Paris encore 1990.
Paris vu par Kai Nordberg 1990.
Uki Kiviranta (teksti), Kai Nordberg (valokuvat): Kankaanpää: kuvia ja kertomuksia pitäjästä, joka syntyi erämaahan, kasvoi kaupungiksi ja jossa käden taitoa ja osaamista arvostetaan, se on Eurooppaa. Kustannuskiila 1990. ISBN 951-657-319-3.
(toim. yhdessä Tuomo-Juhani Vuorenmaan kanssa): Valokuvaajan tekijänoikeusopas. Finnfoto, Musta Taide 2006. ISBN 951-97527-8-1. Teoksen verkkoversio (pdf)
↑ a b c d Verkkonäyttelyn valokuvaajat: Nordberg, Kai Albert Juhani Suomen valokuvataiteen museo. Viitattu 29.9.2013.
↑ a b c Kai Nordberg: Fysiikka ja kemia ajoivat kuvaamaan, teoksessa Laine, Tapio & Vivolin, Asko: Aikavalotuksia, Valokuvausalan tarinoita aikalaisten kertomina, s. 132–134, 272. Tapio Laine Mediapalvelut, 2001. ISBN 978-951-98796-0-4.
↑ Kaj Nordberg valokuvaajien eturyhmän johtoon 7.6.2000. MTV3. Viitattu 29.9.2013.
Noudettu kohteesta ”https://fi.wikipedia.org/w/index.php?title=Kai_Nordberg_(valokuvaaja)&oldid=15964956”
Viimeksi muokattu 22. syyskuuta 2016 kello 14.44